Aktyor Alan Rikman vafot etdi

Aktyor Alan Rikman vafot etdi. U 69 yoshda edi, deya xabar bermoqda Meduza.

The Guardian’ning xabariga ko‘ra, aktyorning oila a’zolari uning o‘limini tasdiqlagan. Rikman saraton xastaligidan aziyat chekayotgan edi.
Alan Rikman aktyorlik faoliyatini teatrda boshlagan bo‘lib, 1978-yildan filmlarda suratga tusha boshlagan, ovozlashtirish ishlarida qatnashgan. Unga asosan salbiy qahramonlarni jonlantirish ishonib topshirilgan.

 Alan Rikman “Chaqilmas yong‘oq” filmida. Filmdan kadr
Rikmanning “Chaqilmas yong‘oq” filmidagi terrorchi Xans Gruber, “Robin Gud: qaroqchilar shahzodasi” filmidagi Nottingem sherifi rollari ancha mashhur.

Yosh avlod vakillari Alan Rikmanni asosan Garri Potter haqidagi kinosaga orqali taniydi — mazkur filmlar ketma-ketligida u professor Severus Snegg rolini gavdalantirgan.

Rikmanning aksariyat muxlislari aktyorning muvaffaqiyatlari asosiy omili sifatida uning nutqini ko‘rsatadi. U noodatiy tembrdan tashqari, o‘ziga xos nutq uslubiga ega edi va ingliz tilida a’lo darajada gapirardi.